[pic] | EUROOPA ÜHENDUSTE KOMISJON |

Brüssel 11.6.2008

KOM(2008) 310 lõplik

2005/0239 (COD)

KOMISJONI TEATIS EUROOPA PARLAMENDILE EÜ asutamislepingu artikli 251 lõike 2 teise lõigu alusel nõukogu ühise seisukoha kohta, mis käsitleb

Euroopa Parlamendi ja nõukogu direktiivi (millega muudetakse direktiivi 2002/59/EÜ, millega luuakse ühenduse laevaliikluse seire- ja teabesüsteem) vastuvõtmist

(komisjoni esitatud)

2005/0239 (COD)

KOMISJONI TEATIS EUROOPA PARLAMENDILE EÜ asutamislepingu artikli 251 lõike 2 teise lõigu alusel nõukogu ühise seisukoha kohta, mis käsitleb

Euroopa Parlamendi ja nõukogu direktiivi (millega muudetakse direktiivi 2002/59/EÜ, millega luuakse ühenduse laevaliikluse seire- ja teabesüsteem) vastuvõtmist

1. TAUST

Euroopa Parlamendile ja nõukogule ettepaneku edastamise kuupäev (dokument KOM(2005) 589 (lõplik) – 2005/0239 COD): | 9.1.2006 |

Regioonide Komitee arvamuse kuupäev: | 15.6.2006 |

Euroopa Majandus- ja Sotsiaalkomitee arvamuse kuupäev: | 13.9.2006 |

Euroopa Parlamendi arvamuse kuupäev, esimene lugemine: | 25.4.2007 |

Ühise seisukoha vastuvõtmise kuupäev: | 6.6.2008 |

2. KOMISJONI ETTEPANEKU EESMÄRK

Ettepanek direktiivi 2002/59/EÜ (millega luuakse ühenduse laevaliikluse seire- ja teabesüsteem) muutva direktiivi kohta on üks mitmest meetmest mereohutusalaste õigusaktide tõhustamiseks ja täiendamiseks.

Kõnealuse ettepaneku eesmärk on kehtivat direktiivi 2002/59/EÜ täiendada, tõhustada ja muuta see selgemini mõistetavaks järgmiselt.

- Muuta selgemaks ja tõhustada praegu kehtiva direktiivi sätteid, mis käsitlevad merehätta sattunud laevade ohututesse paikadesse vastuvõtmist. Merehätta sattunud laevade ohutusse paika vastuvõtmise põhimõtet tuleks rakendada, kui olukorra hindamise alusel ei võeta muud seisukohta. Ühtlasi tuleks tagada, et kõige sobivama ohutu paiga määramiseks volitatud sõltumatud ametiasutused oleksid selgelt kindlaks määratud ning et nende käsutuses oleks kiire otsuse tegemiseks vajalikud andmed, sealhulgas üksikasjalik teave selliste rannikualade kohta, mida oleks võimalik varjupaigana kasutada.

- Kohustus paigaldada automaatsed identifitseerimissüsteemid (AIS – Automatic identification Systems ), mis võimaldavad automaatselt identifitseerida üle 15 meetri pikkused kalalaevad. Kõnealuste seadmete abil on võimalik kalalaevu paremini identifitseerida ja nende asukoht täpsemini kindlaks teha (eelkõige saavad sel viisil kalalaevu identifitseerida kaubalaevad), vähendades sellega kalalaevadega seotud õnnetuste ohtu.

- Telemaatilise andmevahetusvõrgu SafeSeaNet üldine kasutuselevõtmine. Kõnealune komisjoni väljatöötatud ning Euroopa Meresõiduohutuse Ameti kasutatav süsteem võimaldab merendusküsimustega tegelevatel ametiasutustel saada täpset ülevaadet laevade liikumisest ning nende lastist.

- Lastisaatja kohustus edastada kaptenile üksikasjalik teave lasti kohta võimaldab tänu toodete füüsikalis-keemiliste omaduste paremale tundmisele tõhusamalt tegutseda võimaliku merereostuse korral.

- Sätted, mis võimaldavad rannikuriikidel võtta asjakohaseid meetmeid, et vähendada Euroopa Liidu teatavate põhjapoolsete merealade jääoludest tingitud võimalikku ohtu laevaliiklusele. Kõnealune küsimus on eriti oluline, võttes arvesse ohte seoses Läänemerel transporditavate üha suuremate naftakogustega.

3. MÄRKUSED ÜHISE SEISUKOHA KOHTA

Nõukogu seisukoht ohutute paikade küsimuses, mis on komisjoni ettepaneku üks põhi, erineb märkimisväärselt komisjoni seisukohast ning komisjon ei saa sellega nõustuda. Nõukogu on komisjoni ettepaneku ulatust märkimisväärselt vähendanud, tühistades kõigepealt põhimõtte, mille kohaselt merehätta sattunud laevad tuleb olukorra hindamise tulemustest lähtuvalt ohutusse paika vastu võtta, ning ka liikmesriikide kohustuse luua sõltumatu ametiasutus olukorra hindamiseks ja otsuse vastuvõtmiseks.

Komisjon leiab siiski, et kõnealune sõltumatus on esmatähtis selle tagamiseks, et ilma kohalike poliitiliste mõjutusteta võetaks õigeaegselt vastu parim otsus, et tagada suurtes raskustes oleva laeva turvalisus või piirata vältimatut merereostust, vähendades sellega reostuse mõju ka naaberriikidele.

Komisjon võtab arvesse nõukogus ühehäälselt vastu võetud ühist seisukohta, kuid rõhutab siiski, et jääb kõnealuses ohutuid paiku käsitlevas keskses küsimuses eriarvamusele.

Samas märgib komisjon, et nõukogu ühineb ettepaneku teiste aspektidega, nõustudes eelkõige sellega, et kokkupõrgete ennetamiseks peavad üle 15 meetri pikkused laevad olema varustatud automaatsete identifitseerimissüsteemidega (AIS), ja kinnitades vajadust tagada, et laevu, nende liikumist ja lasti hõlmav ühenduse teabevahetusvõrk SafeSeaNet toimib pidevalt ööpäeva- ja nädalaringselt.

4. KOMISJONI TALITUSTE MÄRKUSED

4.1. Muudatusettepanekud, mille komisjon on heaks kiitnud ja mis on täielikult või osaliselt lisatud ühisesse seisukohta

Muudatusettepanekud 17, 20 ja 22 on komisjoni ettepanekusse lisatavad vajalikud selgitused, nagu eelkõige LRIT süsteemi definitsioon ning rahvusvahelise viitedokumendi lisamine (muudatusettepanek 17).

4.2. Komisjonis heakskiidetud muudatusettepanekud, mis ei kajastu ühises seisukohas

Muudatusettepanekud 1, 4, 12, 16, 18, 25, 26, 27, 28, 30, 36, 42, 43 ja 48 on komisjoni arvates ettepaneku teksti selgitused ja/või sellesse tehtud vajalikud täiendused.

Komisjon toetab täielikult muudatusettepanekuid 5, 31 ja 33, milles käsitletakse selliste erialase kogemusega ja sõltumatute pädevate ametiasutuste määramist, kellel on õigus võtta omaalgatuslikult vastu otsuseid, mis hõlmavad merehätta sattunud laeva vastuvõtmist ohutusse paika.

Sama kehtib ohutusse paika vastuvõtmise põhimõtet käsitlevate muudatusettepanekute 8, 34, 39 ja 40 kohta.

Komisjon toetas ka LRIT Euroopa teabekeskuse loomist käsitlevaid muudatusettepanekuid 13, 14 ja 24.

4.3. Komisjonis tagasilükatud muudatusettepanekud, mis ei kajastu ühises seisukohas

Muudatusettepanekud 2, 45 ja 46, mille tulemusena pikendataks automaatsete identifitseerimissüsteemide (AIS) kalalaevadele paigaldamise tähtaega, ei ole vastavuses komisjoni ettepaneku üldeesmärgiga, võttes arvesse AISi olulisust inimelusid säästva meetmena.

Komisjon ei toeta muudatusettepanekut 3, mis käsitleb lisaks Kalanduse Arendusrahastule eraldi eelarverea loomist olemasoleva kalalaevastiku varustamiseks AISiga. Komisjon kordab, et Euroopa Kalandusfond on ühenduse tasandil kohaldatav vahend selliste ohutusseadmete nagu AIS paigaldamise rahastamiseks.

Muudatusettepanek 6 abi vajavate laevade kohta jääb direktiivi kohaldamisalast välja; abi vajavate laevade tavapärane abistamine peab subsidiaarsuse põhimõtte kohaselt jääma liikmesriigi tasandile. Komisjoni ettepanek hõlmab ohutuid paiku merehätta sattunud laevadele.

Muudatusettepanek 11, mille kohaselt keelatakse ELi territoriaalvetesse siseneda finantstagatiseta laevadel, on vastuolus rahvusvahelise õigusega ning seetõttu ei saa komisjon seda heaks kiita.

Muudatusettepanekud 21, 50, 51, 52, 53 ja 54, millega nähakse ette AIS seadmete paigaldamine üksnes üle 24 m pikkustele kalalaevadele (mitte 15 m, nagu pakkus oma ettepanekus komisjon), vähendavad komisjoni ettepaneku ulatust ning seega neid heaks ei kiideta. Tegelikult on väiksemate kalalaevade (alla 24 m) puhul kokkupõrgete tagajärjed palju ohtlikumad.

5. KOKKUVÕTE

Komisjon võtab nõukogus ühehäälselt vastu võetud ühist seisukohta arvesse, kuid kordab, et jääb ohutuid paiku hõlmavas keskses küsimuses eriarvamusele (merehätta sattunud laeva ohutusse paika vastuvõtmise põhimõte ja liikmesriikide kohustuse luua sõltumatu ametiasutus).